《附隗嚣公孙述》
明代·郭之奇

季孟假神纠众族，子阳木偶修边幅。天水将军益州牧，始皆应汉如伯叔。

误疑一姓不再兴，妄比天下十逐鹿。鼎非吴魏强分三，国异楚齐俱毕六。

帝王有真人非敌，英雄觉悟天永禄。何须苦恨符高言，且欲终违王命录。

秦尉时殊莫漫希，井蛙世并应齐伏。未能旗鼓更相当，自合低头姑陆陆。

岂知四海万民同，度外终难二子独。那许丸泥塞故关，已闻聚米成新谷。

西域奔亡少子束，既得陇焉复望蜀。八克天威谁敢触，一纪虚名数果促。

地下相逢休痛哭，西伯西帝空惭恧。洞胸何似子衔玉，相倚相矜徒自毒。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。